
«RI TE». Concepció i dansa:  Marlene Montero Freitas, Israel Galván. Dissseny visual: Yannick Fouassier. So i direcció tècnica: Pedro León. Fotografia: Bea Borgers. Una producció de P.O.R.K i IGalván Company. Un encàrrec del Théâtre de la Ville-Paris – Festival d’Automne à Paris. P.OR.K Associação Cultural està finançada per la República Portuguesa - Ministeri de Cultura/Direcció General de l’Art. IGalván Company té el suport de l’INAEM (Instituto Nacional de las Artes Escénicas y de la Música). Amb la col·laboració del CCCB. Grec 2024. Centre de Cultura Contemporània de Barcelona. CCCB Sala Teatre, Barcelona. Del 4 al 6 de juliol.

Clowns pop

Israel Galván és un nen que juga. I no li han faltat mai companys prou atrevits amb qui compartir les estones de pati en què posa de cap per avall totes les lliçons apreses. Amb ells ha compartit magnífics duels a l’estil spaghetti western, amb acusats subratllats de les convencions escèniques i sense parar de treure punta dramatúrgica al flamenc i els seus contextos. Els ha compartit amb partenaires adults com ara Sol Picó, Akram Khan, Cesc Gelabert, El Niño de Elche i tants d’altres. I els ha compartit amb música flamenca i de moltes altres tradicions, com el cor de l’Escolania de Montserrat o inclús un grup de heavy metal.

Però fins i tot amb aquests antecedents i quan sempre hem vist Galván rendir al màxim en cada trobada, ell que sempre li busca el cinquè peu al gat i no es conforma amb menys, aquí torna a galvanitzar-nos per com deixa pista a una Marlene Monteiro Freitas que no és menys nena múrria, rebel, eixerida i entremaliada que ell, gairebé el seu alter ego. Quina sorpresa aquesta parella i com fa de les seves al so d’una sardana, de la rumba, de música clàssica o de ritmes romanís balcànics. La festa esdevé matèria d’anàlisi, peça a peça.

Amb la presència escènica que desprenen fins i tot quiets, el tablao es redueix aquí a quatre taules, una mena de maqueta de joguina que emmarca els dos intèrprets com l’obra d’art que són. No en necessiten més. Actuen i esperen el duende, mentre fan el ximple amb el més delicat i divertit de l’instrument dels seus cossos. Nous Vladimir i Stragon beckettians, el seu és un magnífic recital de clown pop i metaflamenc. Galván actua de carablanca seriós i Monteiro Freitas és un august de llibre.

Pel camí, capgiren els estereotips del llenguatge flamenc i els de gènere (masculinofemenins). I així, mentre Galván, amb les seves botes de goma roses, agraeix els olés del xivarri tradicional amb un delicat petó llançat al públic, Monteiro Freitas s’escura el coll amb una escopinada al terra, que al clímax final va aterrar entre el públic. Van treure partit inicialment d’un xiclet, van extreure percussió de la fragilitat més extrema, es van contenir i es van empetitir com gegants. Van brillar.
Joaquim Noguero, La Vanguardia, 8 juliol 2024.

Olé, petonet, i escopinada!


Formen una parella ben improbable i vénen de mons creatius ben diferents. Però no hi ha cap dubte: entre Israel Galván i Marlene Monteiro Freitas (¿la vau veure fa un parell d’anys ficada dins la capsa transparent de “Idiota”?) la química, la complicitat i l’humor, flueixen d’allò més bé. Tan bé que fins i tot si t’acaben escopint a la cara després d’haver-te fet passar una hora llarga plena d’eixerida coreografia i imparable diversió, enlloc d’enfadar-te, els regales una bona rialla. M’explico.


Al llarg de la representació, hi ha dos moments que van fent periòdiques, però constants aparicions. Un d’ells, és aquell en el qual la ballarina, performer i coreògrafa de Cabo Verde ens convida a exclamar un poc convencional “olé” admiratiu, quan ens trobem, per exemple, contemplant  una d’aquestes fiiligranes flamencament desconstruïdes i sotmeses a tractament geomètric, característiques de l’estil Galván.

L’altra moment que fa un grapat d’irresistibles aparicions, és aquell en el qual Israel li envia un aeri petó a la Marlene, i aquesta respon escopint al terra. Això, si hi ha bona punteria. La nit de l’estrena d’aquesta proposta, i arribat el moment final, Monteiro li va posar tan entusiasme al gest, que l’escopinada va anar a parar a un espectador dels que es trobaven asseguts més a prop de l’escenari. Ella, és va disculpar més de mil vegades. Però l’espectador, per la seva banda, seguia mostrant una alegria ben allunyada de les males puces que el petit incident hagués pogut provocar a segons qui en segons quin altre context.  


Tal i com  expliquen ells mateixos, «RI TE» va néixer al Festival d’Automne de París com una mena de treball en curs que van muntar en només quatre dies. Però el cas és que  la broma els va sortir tan bé que, des de llavors, ja l’han portat a diversos escenaris europeus. Diu també Marlene que ella, ni ballava  flamenc ni va aprendre a ballar-lo arran d’aquesta proposta. Però això no ha estat mai un problema, ni per a ella, ni per a ell, que com és ben sabut, no solament balla flamenc, sinó que ho fa de meravella.

Però que alhora ho fa a la seva manera, posant sempre el virtuosisme al servei de la imaginació i no dubtant mai, quan es tracta de col·laborar amb altres ments creatives no necessàriament vinculades al món del flamenc. Afegeix Marlene que del que es tractava aquí era de tornar a la font del gest flamenc, del seu moviment singular, i retrobar-se amb l’energia que precedeix la forma. I això ella podia fer-ho com a mínim tan bé com podia haver-ho fet Michael Jackson, de qui Galván afirma que hauria fet molt bon paper pujat a un tablao. Lamentablement, aquesta possibilitat no la podrem comprovar mai.

Però sí que podem deixar constància que la poc ortodoxa rauxa flamenca de la Monteiro fa un desfermat bon paper al costat del poc ortodox però sí tècnicament impecable duende de Galván. I alhora, tots dos formen una mena de parella còmica que de vegades et pot fer sentir que ets davant un duet de pallassos escapat d’un circ beckettià que s’han deixat caure per un abstracte paisatge mig flamenc mig indefinit (aquí sona fins i tot una sardana) i tan blanc com la indumentària que fa servir el tàndem.

De tant en tant, tots dos semblen estar explicant-se coses inintel·ligibles que, com diria Macbeth reflexionant sobre la fugacitat de la vida, no signifiquen res. Una cosa que és veritat de forma literal: són també els creadors, els que reconeixen estar llançant-se paraules i xiuxiuejant frases  sense cap mena de significat. ¿Però qui vol significació quan a canvi li donen una talentosa diversió plena d’alegria flamenca i caboverdeana, un toc d’humor de l’absurd, un grapat de desubicats olés, i alguna escopinada furtiva?

Ramon Oliver, Recomana, 8 juliol 2024.

